Metropolisie-egpaar vas oor gesteelde voertuigDrie persone, waaronder twee beamptes van die Tshwane-metropolisie, is in hegtenis geneem in verband met die besit van ŉ gesteelde voertuig. Isaac Mahamba, woordvoerder van die Tshwane-metropolisie, het Dinsdag gesê die TMPD en die SAPD ondersoek ŉ saak van ŉ voertuig wat op 22 Februarie in Eldoraigne, Centurion, gesteel is. “Beamptes het Maandag inligting ontvang oor die voertuig. Dit is by ŉ huis in Philip Nel Park in Pretoria-Wes opgemerk,” het hy verduidelik. Die beamptes het die wenk opgevolg en ŉ klopjag uitgevoer by die perseel. “Die voertuig is gevind en een verdagte, ŉ vroulike TMPD-konstabel, is in hegtenis geneem in verband met die gesteelde voertuig. Nog twee verdagtes, wat met die misdaad verbind word, is in Atteridgeville aangekeer. Een van dié verdagtes is tans besig met opleiding by die TMPD en getroud met die vroulike konstabel.” Mahamba het gesê die voertuig het vervalste nommerplate en ŉ lisensieskyf gehad. “Al die verdagtes is in hegtenis geneem en word by ŉ plaaslike polisiestasie aangehou. Hulle sal binnekort in die hof verskyn.”